钦定古今图书集成/明伦汇编/官常典/第494卷 > 李抱真
## 钦定古今图书集成/明伦汇编/官常典/第494卷 > 李抱真

按《唐书李抱玉传》：抱玉从父弟抱真，字太元，沈虑而
断，抱玉属以军事，授汾州别驾。仆固怀恩反，陷焉，挺
身归京师。代宗以怀恩倚回纥所将朔方兵精，忧之，
召抱真问状，答曰：“郭子仪尝领朔方军，人多德之。怀
恩欺其下曰：‘子仪为朝恩所杀，今起而用是伐其谋，
兵可不战解也’。”既而怀恩败，如抱真策，迁殿中少监，
陈郑泽潞节度留后。既谢，因言：“百姓劳逸在牧守，愿
得一州以自试。”更授泽州刺史，兼泽潞节度副使，徙
怀州，仍为怀泽、潞观察留后，凡八年。抱真策：“山东有
变，泽、潞兵所走集，乘战伐后，赋重人困，军伍雕刓。”乃
籍户三丁择一，蠲其徭租给弓矢，令闲月得曹偶习
射。岁终大校，亲按籍第能否赏责，比三年，皆为精兵。
举所部得成卒二万，既不禀于官而府库实，乃曰：“军
可用矣。”缮甲淬兵，遂雄山东，天下称昭义步兵，为诸
军冠。久之，为泽潞节度行军司马。会昭义节度李承
昭病，诏抱真权磁邢兵马留后。德宗嗣位，检校工部
尚书，领昭义节度使。建中中，田悦反，围邢及临洺，诏
抱真与河东马燧合神策兵救之，败悦于双冈，斩其
将杨朝光，又破之临洺，遂解临洺、邢之围。以功检校
兵部尚书。复与悦战洹水，走之。进围魏，悦战城下，大
败，进检校尚书右仆射。会朱滔、王武俊反，救悦，抱真
退保魏。帝仓卒狩奉天，闻问，诸将皆哭，各引麾下还
屯。于时李希烈陷汴，李纳反郓，李怀光相次反河中，
抱真独以数州截然横绝，溃叛中离，沮其奸，为群盗
所惮。兴元初，检校左仆射、同中书门下平章事，繇倪
国公，进义阳郡王。朱滔悉幽蓟兵与回纥围贝州，以
应朱泚。而希烈既窃名号，则欲臣制，诸叛众稍离，天
子下《罪己诏》，并赦群盗，抱真乃遣客贾林以大义说
武俊，使合从击滔，武俊许诺，而内犹豫。抱真将自造
其壁，诿军事于司马卢元卿曰：“吾此行系时安危，使
遂不还部勒，以听天子命，惟子励兵东向，雪吾之耻，
亦唯子。”即以数骑驰入，见武俊曰：“泚希烈争窃帝号，
滔攻贝州，此其志皆欲自肆于天下。足下既不能与
竞长雄，舍九叶天子而臣反贼乎？且诏书罪己，禹、汤
之心也。方上暴露播越，公能自安乎？”因持武后涕下
交颐，武俊亦感泣，左右皆泣。退卧帐中，甘寝久之。武
俊感其不疑，乃益恭，指心誓天曰：“此身已许公死矣！”
食讫，约为昆弟而别。旦日，合战，大破滔经城。进检校
司空，实封六百户。贞元初，朝京师，诏还所镇。抱真喜
士，闻世贤者必欲与之游，虽小善，皆卑礼厚币数千
里邀致之，至无可录，徐徐以礼谢。会天下稍无事，乃
饰台沼以自娱。好方士，谓不死可致。有孙季长者为
治丹，且曰：“服此当仙去。”抱真表署募府。尝语左右曰：
“秦汉君不偶此，我乃得之，后升天，不复见公等矣。”夜
梦驾鹤，寤而刻寓鹤，衣羽服，习乘之。后益惑厌胜，因
疾，请降官，七让司空，还为左仆射。饵丹二万丸，不能
食，且死。医以彘肪谷漆下之，疾少间。季长曰：“危得仙，
何自弃也？”益服三千丸，卒，年六十二。